

ОБЯСНИТЕЛЕН МЕМОРАНДУМ

1. КОНТЕКСТ НА ПРЕДЛОЖЕНИЕТО

• Основания и цели на предложението

В съответствие с член 395, параграф 1 от Директива 2006/112/ЕО от 28 ноември 2006 г. относно общата система на данъка върху добавената стойност (наричана по-долу „Директивата за ДДС“) Съветът, действащ с единодушие по предложение на Комисията, може да разреши всяка държава членка да прилага специални мерки за дерогация от разпоредбите на посочената директива с цел опростяване на процедурата за събиране на ДДС или за предотвратяване на неплащането и избягването на данъци.

С писма, заведени в Комисията на 27 май и 17 юни 2015 г., Словения поиска разрешение да продължи да освобождава от ДДС данъчно задължените лица, чийто годишен оборот е не по-висок от 50 000 EUR. В съответствие с член 395, параграф 2 от Директивата за ДДС, с писма от 24 юни 2015 г. Комисията информира останалите държави членки за отправеното от Словения искане. С писмо от 25 юни 2015 г. Комисията уведоми Словения, че разполага с цялата информация, необходима за разглеждане на искането.

**Общ контекст**

Дял XII, глава 1 от Директивата за ДДС предвижда възможността държавите членки да прилагат специални режими за малките предприятия, включително възможността да освобождават от облагане данъчно задължените лица, чийто годишен оборот е под определен праг. Това освобождаване означава, че данъчно задълженото лице не е длъжно да начислява ДДС върху своите доставки и следователно не може да приспада начисления ДДС върху входящите ресурси.

Съгласно член 287, точка 15 от Директивата за ДДС Словения може да освободи от ДДС данъчно задължените лица, чийто годишен оборот не е по-висок от равностойността в национална валута на 25 000 EUR.

През 2012 г. Словения поиска дерогация с цел опростяване на задълженията по ДДС на дребните търговци и улесняване на събирането на данъка от националната данъчна администрация. С Решение за изпълнение 2013/54/ЕС на Съвета от 22 януари 2013 г. Съветът разреши Словения да освободи от ДДС до 31 декември 2015 г. данъчно задължените лица, чийто годишен оборот не е по-висок от 50 000 EUR. Тази мярка е незадължителна за данъчно задължените лица. Въз основа на този опит, Словения понастоящем иска удължаване на мярката, която ще продължи да бъде незадължителна за данъчно задължените лица.

Според информацията, предоставена от Словения, в края на 2013 г. 51,45 % от данъчнозадължените лица по ДДС са имали облагаем оборот под 50 000 EUR, а реализираните от тях приходи по ДДС са представлявали само 1 % от общите приходи от ДДС. Освен това, броят на данъчно задължените лица, регистрирани по ДДС, чийто оборот е между 25 000 и 50 000 EUR, е намалял както през 2013 г., така и през 2014 г. Това означава, че все по-голям брой малки предприятия се възползват от мярката за опростяване.

От информацията, подадена от Словения, става видно, че въздействието на мярката върху приходите от ДДС, събрани на етапа на крайното потребление, е незначително.

Поради това се предлага срокът на дерогацията да бъде удължен за нов период до 31 декември 2018 г. или до влизането в сила на директива относно праговете на годишния оборот, под които данъчно задължените лица могат да бъдат освободени от ДДС, като се прилага датата, настъпила по-рано.

• Съгласуваност със съществуващите разпоредби в тази област на политиката

Подобни дерогации са били предоставяни на други държави членки.

• Съгласуваност с другите политики на Съюза

Мярката е в съответствие с целите на Съюза по отношение на малките предприятия, изложени в Съобщението на Комисията „Мисли първо за малките!“ — „Small Business Act“ за Европа“ (COM(2008) 394 от 25 юни 2008 г.).

2. ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ

• Правно основание

Член 395 от Директивата за ДДС.

• Субсидиарност (при неизключителна компетентност)

Предложението попада в обхвата на изключителната компетентност на Европейския съюз. Следователно принципът на субсидиарност не се прилага.

• Пропорционалност

Настоящото предложение е в съответствие с принципа на пропорционалност поради следните причини.

Решението се отнася до даване на разрешение на държава членка по нейно искане и не представлява задължение.

Предвид ограничения обхват на дерогацията специалната мярка е пропорционална на поставената цел.

• Избор на инструмент

Предлаган инструмент: решение за изпълнение на Съвета.

По силата на член 395 от Директивата за ДДС дерогация от общите правила за ДДС е възможна единствено след като Съветът, действащ с единодушие по предложение на Комисията, е дал своето разрешение. Освен това, решение за изпълнение на Съвета е най-подходящият инструмент за тази цел, тъй като то може да бъде адресирано до отделни държави членки.

3. РЕЗУЛТАТИ ОТ ПОСЛЕДВАЩИТЕ ОЦЕНКИ, КОНСУЛТАЦИИ СЪС ЗАИНТЕРЕСОВАНИТЕ СТРАНИ И ОЦЕНКИ НА ВЪЗДЕЙСТВИЕТО

• Последващи оценки/проверки за пригодност на действащото законодателство

Не е приложимо.

• Консултации със заинтересованите страни

Не е приложимо.

• Събиране и използване на експертни становища

Не бяха необходими външни експертни становища.

• Оценка на въздействието

Предложението за решение за изпълнение на Съвета има за цел да се удължи с още три години срокът на мярка за опростяване, която премахва голяма част от свързаните с ДДС задължения за предприятията с годишен оборот не по-висок от 50 000 EUR, и следователно има потенциално положително въздействие, намалявайки административната тежест за предприятията и данъчната администрация, без значително въздействие върху общите приходи от ДДС. Поради тесния обхват на дерогацията и прилагането ѝ в течение на ограничен период от време въздействието ѝ при всички случаи ще бъде ограничено.

4. ОТРАЖЕНИЕ ВЪРХУ БЮДЖЕТА

Предложението няма отражение върху бюджета на ЕС, тъй като Словения ще извърши съответна компенсация по член 6 от Регламент (ЕИО, ЕВРАТОМ) № 1553/89 на Съвета.

5. ДРУГИ ЕЛЕМЕНТИ

Предложението включва клауза за изтичане на срока на действие; дерогацията автоматично изтича на 31 декември 2018 г.

2015/0185 (NLE)

Предложение за

РЕШЕНИЕ ЗА ИЗПЪЛНЕНИЕ НА СЪВЕТА

за изменение на Решение за изпълнение 2013/54/EС за предоставяне на разрешение на Република Словения да въведе специална мярка за дерогация от член 287 от Директива 2006/112/ЕО относно общата система на данъка върху добавената стойност

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за функционирането на Европейския съюз,

като взе предвид Директива 2006/112/ЕО на Съвета от 28 ноември 2006 г. относно общата система на данъка върху добавената стойност[[1]](#footnote-1), и по-специално член 395, параграф 1 от нея,

като взе предвид предложението на Европейската комисия,

като има предвид, че:

(1) С член 287, точка 15 от Директива 2006/112/ЕО на Словения се разрешава да освободи от данък върху добавената стойност (ДДС) данъчно задължените лица, чийто годишен оборот не е по-висок от 25 000 EUR.

(2) С Решение за изпълнение 2013/54/ЕС на Съвета[[2]](#footnote-2) на Словения беше разрешено по дерогация да освободи от ДДС до 31 декември 2015 г. данъчно задължените лица, чийто годишен оборот не е по-висок от 50 000 EUR.

(3) С писма, заведени в Комисията на 27 май 2015 г. и 17 юни 2015 г., Словения поиска разрешение за удължаване на мярката за дерогация от член 287, точка 15 от Директива 2006/112/EО, с цел да продължи да освобождава от ДДС данъчно задължените лица, чийто годишен оборот не е по-висок от 50 000 EUR. Чрез тази мярка визираните от нея данъчнозадължени лица ще продължат да се ползват от освобождаване от някои или всички свързани с ДДС задължения, посочени в дял XI, глави 2 — 6 от Директива 2006/112/ЕО.

(4) С писмо от 24 юни 2015 г. Комисията информира останалите държави членки за отправеното от Словения искане. С писмо от 25 юни 2015 г. Комисията уведоми Словения, че разполага с цялата информация, необходима за разглеждане на искането.

(5) Според информацията, предоставена от Словения, в края на 2013 г. 51,45 % от данъчно задължените лица по ДДС са имали облагаем оборот под 50 000 EUR, а приходите по ДДС от тях са представлявали само 1 % от общите приходи от ДДС.

(6) На Словения следва да бъде разрешено да прилага мярката за нов ограничен във времето период, тъй като по-високият праг доведе до намаляване на задълженията, свързани с ДДС, за малките предприятия, при все че те имат право да изберат да прилагат общия режим за ДДС в съответствие с член 290 от Директива 2006/112/ЕО.

(7) 7. Дерогацията няма отражение върху собствените ресурси на Съюза с източник ДДС, тъй като Словения ще извърши съответна компенсация по член 6 от Регламент (ЕИО, Евратом) № 1553/89 на Съвета[[3]](#footnote-3).

(8) 8. Поради това Решение за изпълнение 2013/54/ЕС следва да бъде съответно изменено,

ПРИЕ НАСТОЯЩОТО РЕШЕНИЕ:

Член 1

В член 2, втора алинея от Решение за изпълнение 2013/54/ЕС датата „31 декември 2015 г.“ се заменя с датата „31 декември 2018 г.“.

Член 2

Адресат на настоящото решение е Република Словения.

Съставено в Брюксел на година.

За Съвета

Председател

1. ОВ L 347, 11.12.2006 г., стр. 1. [↑](#footnote-ref-1)
2. Решение за изпълнение 2013/54/EС на Съвета от 22 януари 2013 г. за предоставяне на разрешение на Република Словения да въведе специална мярка за дерогация от член 287 от Директива 2006/112/ЕО относно общата система на данъка върху добавената стойност (ОВ L 22, 25.1.2013 г., стр. 15). [↑](#footnote-ref-2)
3. Регламент (ЕИО, Евратом) № 1553/89 на Съвета от 29 май 1989 г. за окончателни унифицирани схеми за събирането на собствените ресурси, набирани от данък добавена стойност (ОВ L 155, 7.6.1989 г., стp. 9). [↑](#footnote-ref-3)